[pic] | EIROPAS KOPIENU KOMISIJA | Briselē, 3.12.2008 COM(2008) 838 galīgā redakcija 2008/0245 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1080/2006 par Eiropas Reģionālās attīstības fondu attiecībā uz mājokļu energoefektivitātes un atjaunojamas enerģijas ieguldījumu atbilstību PASKAIDROJUMA RAKSTS 1. Priekšlikuma konteksts | 110 | Priekšlikuma pamatojums un mērķi Risinot finanšu krīzes problēmas, Komisija uzņēmās iniciatīvu ierosināt dalībvalstīm pamatnoteikumus ar mērķi stimulēt reālo ekonomiku[1]. Dalībvalstis apstiprināja šo iniciatīvu, un vēlāk to pamatoja ar Eiropas ekonomikas atveseļošanas plānu[2], kurā cita starpā ieteikts pieņemt pasākumus Lisabonas stratēģijas prioritārajās jomās. Attiecībā uz enerģiju īpaša uzmanība ir pievērsta ēku energoefektivitātes uzlabošanai. Tāpēc dalībvalstis tiek aicinātas pārplānot savas struktūrfondu darbības programmas, veltot lielāku daļu energoefektivitātes ieguldījumiem, ieskaitot gadījumus, kad tos izmanto sociālo mājokļu finansēšanai. Lai to īstenotu, nepieciešami spēkā esošo reglamentējošo noteikumu grozījumi. | 120 | Vispārīgais konteksts Pasākumi, kas paātrina ar enerģiju saistītus ieguldījumus ēkās, palīdz palielināt Eiropas ilgtspējīgas attīstības potenciālu, veicināt ES konkurētspēju, uzlabot tehnoloģisko prasmi energoefektivitātes un atjaunojamas enerģijas jomā un sekmēt Eiropas enerģētikas stratēģijas mērķus. Turklāt valsts ieguldījumi, lai atbalstītu mājsaimniecības ar zemiem ienākumiem apliecina solidaritāti un nodrošina sociālo kohēziju šajā laikā. Lai gan mājokļu jautājumi ir ārpus ES kompetences, tos ietekmē dažādas ES politikas jomas. Lēmums par atbalstu ar enerģiju saistītiem ieguldījumiem ēkās, ieskaitot sociālos mājokļus, ir dalībvalstu kompetencē. Nesen ES mājokļu lietu ministri neoficiālajā sanāksmē, kas notika Marseļā 2008. gada 24. novembrī, uzsvēra, ka šāds atbalsts ir svarīgs un nepieciešams. Pašreizējā situācijā no sākuma ir svarīgi padarīt iespējamu ES finansiālā atbalsta izmantošanu šāda veida ieguldījumiem, nodrošinot visām dalībvalstīm atbilstošu juridisko instrumentu, un pēc tam nodrošināt, lai dalībvalstis to atbilstoši izmantotu. Turklāt ES līdzfinansēts valsts atbalsts jānodrošina tikai tām mājsaimniecībām, kurām tas ir visvairāk vajadzīgs. Paredzētais priekšlikums sekmē ieguldījumus energoefektivitātes un atjaunojamas enerģijas jomā, kura ir viens no ES enerģijas un klimata pārmaiņu stratēģijas pamata elementiem, turklāt gan energoefektivitāte, gan atjaunojama enerģija ir prioritāras intervences saskaņā ar Eiropas Reģionālās attīstības fondu (ERAF). | 130 | Spēkā esošie noteikumi priekšlikuma jomā Saskaņā ar spēkā esošajiem reglamentējošajiem noteikumiem ERAF atbalstītas intervences mājokļu sektorā, ieskaitot energoefektivitātes jomu, ir rezervētas tikai dalībvalstīm, kuras pievienojās Eiropas Savienībai 2004. gada 1. maijā vai pēc tam, turklāt ievērojot Regulas (EK) Nr. 1080/2006 7. panta 2. punkta noteikumus. | 140 | Atbilstība pārējiem Eiropas Savienības politikas virzieniem un mērķiem Priekšlikums pilnībā atbilst ES politikas mērķiem vides, energoefektivitātes un atjaunojamas enerģijas jomā un sekmē mērķus, kas noteikti Direktīvā 2002/91/EK par ēku energoefektivitāti[3], Direktīvā 2006/32/EK par enerģijas galapatēriņa efektivitāti un energoefektivitātes pakalpojumiem un ar ko atceļ Padomes Direktīvu 93/76/EEK[4] un priekšlikumā Eiropas Parlamenta un Padomes direktīvai par atjaunojamo enerģijas avotu izmantošanas veicināšanu[5]. | 2. Apspriešanās ar ieinteresētajām personām un ietekmes novērtējums | Apspriešanās ar ieinteresētajām personām | 211 | Apspriešanās metodes, galvenās mērķnozares un vispārīgs respondentu raksturojums Divās Fondu koordinācijas komitejas (COCOF) sanāksmēs (2008. gada 24. septembrī un 2008. gada 21. oktobrī) bija iespēja pārbaudīt, kādu elastīguma pakāpi pieļauj regulas teksts, izmantojot norādījumus par ēku energoefektivitātes un atjaunojamas enerģijas ieguldījumu atbilstību (COCOF norādījumi Nr. 08/0034/02). | 212 | Atbilžu kopsavilkums un tas, kā tās ņemtas vērā Pēc visām apspriešanām dalībvalstis uzskata, ka risinājumi, kas pamatojas uz Regulas Nr. 1080/2006 interpretēšanu, nav apmierinoši. | Ekspertu atzinumu pieprasīšana un izmantošana | 229 | Neatkarīgu ekspertu atzinums nebija vajadzīgs. | 230 | Ietekmes novērtējums Šis priekšlikums ir vēl viens no vairākiem nereglamentējošiem pielāgojumiem, ar kuru palīdzību mēģināts nodrošināt, lai visas dalībvalstis varētu pilnībā izmantot saskaņā ar ERAF un Kohēzijas fondu pieejamās līdzfinansēšanas iespējas (COCOF norādījumi Nr. 08/0034/02). Priekšlikums paredz paplašināt ar mājokļiem saistīto izdevumu atbilstības kritēriju loku, lai ļautu veikt vairāk ieguldījumu un atvieglotu ieguldīšanas procesu, kas nebūtu iespējams, neizdarot izmaiņas spēkā esošajos reglamentējošajos noteikumos. | 3. Priekšlikuma juridiskie aspekti | 305 | Ierosināto pasākumu kopsavilkums Ar ierosinātajām izmaiņām Regulā (EK) Nr. 1080/2006 par Eiropas Reģionālās attīstības fondu tiek mēģināts ļaut veikt intervences energoefektivitātes un atjaunojamas enerģijas jomā mājokļu sektorā visās dalībvalstīs. Būtisku ekonomisko rezultātu sasniegšanai ir svarīgi, lai šāda veida ieguldījumus veiktu nevis sadrumstalotā un izolēta veidā, bet gan saskaņā ar shēmu, ko atbilstošā līmenī izveidojušas dalībvalstu iestādes. Šāda shēma varētu būt, piemēram, valsts atbalsta shēma vai liela mēroga publisku būvdarbu projekts. Intervencēs, ko veic saskaņā ar kohēzijas politiku, ir svarīgi arī koncentrēties uz problēmu jomām, kur nepieciešama valsts intervence, konkrētajā gadījumā, — uz atbalstu mājsaimniecībām ar zemiem ienākumiem. Šī problēmu joma Eiropas Savienībā nav definēta, tādēļ dalībvalstīm jāpiemēro valsts līmeņa definīcija, kas balstās uz valstī spēkā esošajiem noteikumiem. | 310 | Juridiskais pamats Eiropas Parlamenta un Padomes Regulas (EK) Nr. 1080/2006 par Eiropas Reģionālās attīstības fondu un Regulas (EK) Nr. 1783/1999 atcelšanu 7. pantā ir definēti atbilstības noteikumi, kas piemērojami mājokļu sektorā. | 329 | Subsidiaritātes princips Priekšlikums atbilst subsidiaritātes principam, jo tas mēģina sniegt atbalstu dalībvalstīm, paredzot izmaiņas, kas stiprina dalībvalstu lomu saistībā ar dalītu fondu vadību. Turklāt paredzētais priekšlikums ļauj dalībvalstīm organizēt valsts atbalstu tādā veidā, kādu tās uzskata par visatbilstošāko, un izmantot valsts līmeņa definīcijas, lai definētu mājsaimniecības ar zemiem ienākumiem. | Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. | 331 | Priekšlikums atbilst proporcionalitātes principam, jo tā nolūks ir tikai nodrošināt visās dalībvalstīs energoefektivitātes ieguldījumu atbilstību saskaņā ar ERAF mājokļu sektorā mājsaimniecībām ar zemiem ienākumiem, nenosakot papildu nosacījumus. | 332 | Priekšlikums dod papildu iespēju veikt ieguldījumus dalībvalstīs tā, lai to izmantotu tikai tie, kam nepieciešams valsts atbalsts. | Juridisko instrumentu izvēle | 341 | Ierosinātais juridiskais instruments: regula. | 342 | Citi instrumenti nebūtu piemēroti šāda iemesla dēļ. Komisija jau ir pilnībā izmantojusi iespējas, ko sniedz spēkā esošie tiesību akti. Pat tad, ja pēc iespējas elastīgāk interpretē spēkā esošos noteikumus, kuri paredz ierobežotu atbilstību, tie liedz veikt būtiskus ieguldījumus mājokļu sektorā visās dalībvalstīs. | 4. Ietekme uz budžetu | 409 | Priekšlikums neietekmē Kopienas budžetu. | 2008/0245 (COD) Priekšlikums EIROPAS PARLAMENTA UN PADOMES REGULA, ar ko groza Regulu (EK) Nr. 1080/2006 par Eiropas Reģionālās attīstības fondu attiecībā uz mājokļu energoefektivitātes un atjaunojamas enerģijas ieguldījumu atbilstību EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 162. pantu, ņemot vērā Komisijas priekšlikumu[6], ņemot vērā Eiropas Ekonomikas un sociālo lietu komitejas atzinumu[7], ņemot vērā Reģionu komitejas atzinumu[8], saskaņā ar Līguma 251. pantā noteikto procedūru, tā kā: (1) Lai ilgtermiņā palielinātu Eiropas ilgtspējīgas attīstības potenciālu, Komisija pieņēma paziņojumu par Eiropas ekonomikas atveseļošanas plānu[9], kurā ir apsvērts tas, cik svarīgi ir veikt ieguldījumus, lai uzlabotu ēku energoefektivitāti, ieskaitot mājokļu sektoru. (2) Eiropas Reģionālās attīstības fonds atbalsta intervences mājokļu sektorā, ieskaitot energoefektivitāti, tikai tajās dalībvalstīs, kuras ir pievienojušās Eiropas Savienībai 2004. gada 1. maijā vai pēc tam un kurās tiek ievēroti nosacījumi, kas paredzēti 7. panta 2. punktā Eiropas Parlamenta un Padomes 2006. gada 5. jūlija Regulā (EK) Nr. 1080/2006 par Eiropas Reģionālās attīstības fondu un Regulas (EK) Nr. 1783/1999 atcelšanu[10]. Iespēja saņemt šādu atbalstu energoefektivitātes un atjaunojamas enerģijas ieguldījumiem mājokļu sektorā jānodrošina visās dalībvalstīs. (3) Atbalsts jānodrošina ieguldījumiem, kurus veic saskaņā ar valsts shēmām atbilstoši mērķiem, kas noteikti Eiropas Parlamenta un Padomes Direktīvā 2006/32/EK par enerģijas galapatēriņa efektivitāti un energoefektivitātes pakalpojumiem un ar ko atceļ Padomes Direktīvu 93/76/EEK[11]. (4) Lai nodrošinātu EK līguma 158. pantā noteikto ekonomiskās un sociālās kohēzijas mērķu izpildi, intervences jāvērš uz mājsaimniecībām ar zemiem ienākumiem, kā to definē spēkā esošie valsts tiesību akti. (5) Tāpēc attiecīgi jāgroza Regula (EK) Nr. 1080/2006, IR PIEŅĒMUSI ŠO REGULU. 1. pants Regulas (EK) Nr. 1080/2006 7. pantu groza šādi. 1. Pēc 1. punkta iekļauj šādu 1.a punktu: “1.a Izdevumi saistībā ar energoefektivitātes uzlabošanu un atjaunojamas enerģijas izmantošanu esošos mājokļos, atbalstot mājsaimniecības ar zemiem ienākumiem, ir atbilstīgi visās dalībvalstīs.”. 2. Ievadfrāzi 2. punktā aizstāj ar šādu frāzi: “Izdevumi saistībā ar mājokļiem, izņemot izdevumus saistībā ar energoefektivitāti un atjaunojamas enerģijas izmantošanu, kā minēts 1.a punktā, ir atbilstīgi tikai dalībvalstīs, kuras pievienojās Eiropas Savienībai 2004. gada 1. maijā vai pēc tam, ja ir ievēroti šādi nosacījumi:”. 2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī . Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] COM(2008) 706. [2] COM(2008) 800. [3] OV L 1, 4.1.2003., 65. lpp. [4] OV L 114, 27.4.2006., 64. lpp. [5] COM(2008) 19, 23.1.2008. [6] OV C [..], [..], [..]. lpp. [7] OV C [..], [..], [..]. lpp. [8] OV C [..], [..], [..]. lpp. [9] COM(2008) 800, 26.11.2008. [10] OV L 210, 31.7.2006., 1. lpp. [11] OV L 114, 27.4.2006., 64. lpp.